b'\n_START_ARTICLE_\nHeimo Rautava\n_START_PARAGRAPH_\nHeimo Iivari Rautava (11. helmikuuta 1911 Kymi \xe2\x80\x93 29. tammikuuta 2000 Ilomantsi) oli suomalainen opettaja ja er\xc3\xa4kirjailija._NEWLINE_Rautavan vanhemmat olivat kauppias F. A. Rautava ja Olga Rautava (o.s. Brunila). H\xc3\xa4n k\xc3\xa4vi keskikoulun ja valmistui kansakoulunopettajaksi 1935 Jyv\xc3\xa4skyl\xc3\xa4n seminaarista. _NEWLINE_Rautava kirjoitti ensimm\xc3\xa4isen novellinsa Mets\xc3\xa4stys ja Kalastus -lehteen vuonna 1947. Vuonna 1974 h\xc3\xa4n voitti sanomalehti Karjalan Maan kirjoituskilpailun er\xc3\xa4tarinallaan Suurten j\xc3\xa4lkien helminauhalla. Kilpailun arvostelulautakuntaan kuuluneen kirjailija Jouko Puhakan kehotuksesta Rautava l\xc3\xa4hetti kirjoittamansa er\xc3\xa4tarinakokoelman kustantajalle, ja ne ilmestyiv\xc3\xa4t 1979 nimell\xc3\xa4 Kaksih\xc3\xa4nt\xc3\xa4inen kettu._NEWLINE_Heimo Rautavan 50 vuoden aikana ker\xc3\xa4\xc3\xa4m\xc3\xa4 350 t\xc3\xa4ytetyn luonnonvaraisen el\xc3\xa4imen kokoelma on esill\xc3\xa4 Ilomantsin er\xc3\xa4- ja el\xc3\xa4inmuseossa.'